Tikkurilanraitio

Tikkurilanraitio on Vantaalle rakenteilla oleva 560 metriä pitkä raitiotunneli, joka alittaa Tikkurilan rautatieaseman ja Tikkurilan kirjaston vieressä sijaitsevan Kirjastopuiston. Se on osa Vantaan pikaraitiotietä, jonka on tarkoitus aloittaa liikennöinti vuonna 2029. Idässä tunneli alkaa Jokiniemessä Väritehtaankadun ja Lauri Korpisen kadun välissä, Tikkurila–Hakkila-radan pohjoispuolella, ja Tikkurilassa se nousee Lehdokkitien kohdalta Kielotielle.
Tunneli louhitaan pohjavesirajan alapuolelle 6–12 metrin syvyyteen. Tikkurilan aseman alle sijoittuu raitiovaunujen maanalainen pysäkki, josta on yhteys asemalaitureille ja bussiterminaaliin portailla, liukuportailla ja hisseillä. Tunneli nopeuttaa Tikkurilan poikittaissuuntaista läpikulkua julkisella liikenteellä noin 5 minuutilla ja vaihtoja juniin noin 3–5 minuutilla.
Suunnittelu ja reittivaihtoehdot.
Vantaan pikaraitiotien suunnittelussa kartoitettiin Tikkurilan alittamiseen useita erilaisia tunnelivaihtoehtoja. Vaihtoehtoja olivat alkuvaiheessa muun muassa Asematielle ulottuva tunneli, Unikkotielle ulottuva tunneli ja Tikkurilantielle asti ulottuva hieman pidempi tunneli. Pidemmälle menestyneempiä vaihtoehtoja olivat lyhyehkö tunneli Jokiniemestä Lummetielle sekä pohjoisempi reitti Valkoisenlähteentien kautta ilman tunnelia. Valkoisenlähteentie-vaihtoehto olisi myös ollut kaikista halvin. Kielotielle asti ulottuva vaihtoehto, joka on tunnettu myös Ratakujan vaihtoehtona, valittiin kuitenkin keväällä 2021 ensisijaiseksi, sillä suoraan aseman alle rakennettava pysäkki mahdollistaa nopeat vaihtoyhteydet, on kokonaismatka-ajan kannalta nopeampi ja takaa useita tuhansia matkustajia enemmän kuin kauemmaksi jäävä Lummetie-vaihtoehto. Vantaan kaupunginhallituksen lisäksi myös Helsingin seudun liikenne suosi Ratakujan vaihtoehtoa.
Tekniset tiedot.
Tunneli rakennetaan pääasiassa yksiputkisena. Tikkurilan aseman alitus toteutetaan kaksoistunnelina. Virallisesti Tikkurilanraitiosta tulee maanalainen katu.
Pysäkki.
Pysäkistä Tikkurilan aseman alla tulee avoin tila, joka muistuttaa metroasemaa. Pysäkkihallista tulee 75 metriä pitkä, noin 15 metriä leveä ja enimmillään noin 6,5 metriä korkea. Raitiotie kulkee tilan keskellä, ja laitureiden molempiin päihin tulee liikennevaloilla ohjatut suojatiet. Uloskäyntejä rakennetaan neljä, ja lisäksi halliin jätetään varauksia uusille poistumisteille, joista pääsisi radan itäpuolelle.
Kustannusarvio.
Tunnelin kustannusarvio on 107 miljoonaa euroa. Alkuperäinen vuoden 2019 hinta-arvio oli 62 miljoonaa ja vuoden 2021 arvio 77 miljoonaa euroa. Korotuksia perusteltiin muun muassa pohjarakennemuutoksilla ja tarkentuneilla pelastusturvallisuuden vaatimuksilla.
Rakentaminen.
Vantaan pikaraitiotien rakentaminen hyväksyttiin kaupunginvaltuustossa 22. toukokuuta 2023, ja rakentaminen alkoi 19. toukokuuta 2025 Tikkurilanraition valmistelevilla töillä. Tunnelin rakentaminen vaikuttaa junaliikenteeseen Tikkurilan asemalla kesäkuusta joulukuuhun 2025. Rakentamisesta vastaa Destia, jonka mukaan hankkeessa käytetään pitkälti samoja työntekijöitä kuin Helsingin päärautatieaseman alittavan Kaisantunnelin rakennustöissä vuosina 2020–2024.
Tikkurilan savisen maaperän takia tunneli rakennetaan avokaivantona. Rakennustöitä varten Tikkurilan asemalle asennetaan junille väliaikaiset raidesillat.
Tunnelia betonoidaan 24 000 kuutiometrin edestä, ja rakennustöissä louhitaan 36 000 kuutiometriä maa-ainesta.